3.pielikums

Ministru kabineta

2012.gada 21.augusta

noteikumiem Nr.570

**Pazemes ūdeņu raksturojums krājumu akceptēšanai**

1. Izvēlētā ūdens horizonta raksturojumā iekļauj šādu informāciju:

1.1. pazemes ūdeņu līmeņu svārstības, to saistība ar meteoroloģiskajiem apstākļiem (ūdensgūtnēs, kurās izmanto gruntsūdeņus) un pazemes ūdeņu ieguvi;

1.2. pazemes ūdeņu plūsmas virziens un gradients (hidroizohipsu karte), kas sastādīts, ņemot vērā esošos apstākļus;

1.3. ūdens bilance horizontā, hidrauliskā saistība ar citiem ūdens horizontiem, ja iespējams – hidrauliskā saistība ar virszemes ūdensobjektiem;

1.4. ūdeni saturošie ieži, ūdens horizonta pilnais un efektīvais biezums. Norāda vismaz šādus hidroģeoloģiskos parametrus: iežu filtrācijas koeficients, ūdenscaurlaidība (ūdensvadāmība), iežu aktīvā porainība, slāņa spiediena izmaiņas un līmeņa izmaiņas koeficients, horizonta pazemes ūdeņu plūsmas virziens un gradients, kā arī pārējie hidroģeoloģiskie un citi rādītāji, kas izmantoti hidroģeoloģiskajā modelī (piemēram, iežu elastīgās ūdensatdeves koeficients, pārteces rādītājs atkarībā no hidroģeoloģiskā modeļa specifikas);

1.5. ūdens horizonta aizsargātības pakāpe, pārklājošo ūdeni vāji caurlaidīgo nogulumu biezums ūdensgūtnes ķīmiskās aizsargjoslas robežās;

1.6. pazemes ūdeņu kvalitātes izmaiņas ūdensgūtnē.

2. Ja ūdens kvalitātes vai kāda cita svarīga rādītāja izmaiņas plānā ietekmēs pazemes ūdeņu ekspluatācijas krājumu lielumu, sagatavo atbilstošu karti.

3. Pazemes ūdeņu kvalitātes stāvokļa raksturojumā ūdensgūtnē iekļauj šādu informāciju:

3.1. ūdens fizikālie rādītāji: temperatūra, norādot, kā tā mērīta, elektrovadītspēja, pH, Eh;

3.2. slāpekļa savienojumi: Nkop., NH4, NO2, NO3;

3.3. makrokomponenti: Ca, Mg, cietība (drīkst aprēķināt), N, K, HCO3, SO4, Cl;

3.4. mezokomponenti: F, Fe, Mn;

3.5. mikrokomponenti: As, Cd, Cr, Hg, Ni, Pb, Sb, Se;

3.6. kopējo izšķīdušo organisko vielu rādītāji: permanganāta indekss vai kopējais organiskais ogleklis;

3.7. mikrobioloģiskie rādītāji: kopējās koliformas un *Escherichiacoli* (drīkst izmantot arī ūdensapgādes uzņēmumā esošos datus, pievienojot attiecīgo testēšanas pārskatu);

3.8. sintētiskās piesārņojošās vielas: trihloretēns, tetrahloretēns;

3.9. ūdens ķīmiskā sastāva izmaiņas ūdensgūtnes ekspluatācijas laikā – ūdensgūtnēm, kas darbojas ilgāk par pieciem gadiem (drīkst izmantot arī ūdensapgādes uzņēmumā esošos datus, pievienojot attiecīgo testēšanas pārskatu);

3.10. atzinums par ūdens kvalitātes atbilstību dzeramā ūdens nekaitīguma prasībām;

3.11. atzinums par ūdens kvalitātes atbilstību dabiskajai kvalitātei ūdens horizontā, piesārņojuma pazīmju esība un, ja tās ir, – piesārņojuma iemesli un piesārņojuma pakāpes tendences un prognoze, kā arī detalizēti ūdens nekaitīguma izpētes rezultāti;

3.12. pazemes ūdeņu kvalitātes testēšanas pārskati un pazemes ūdeņu paraugu ņemšanas procedūras apraksts.

Vides aizsardzības un

reģionālās attīstības ministrs                E.Sprūdžs